รัฐบาลเชิญชวนประชาชนร่วมชมโบราณราชประเพณีในรอบ 94 ปี พร้อมทั้งเฝ้าทูลละอองธุลีพระบาทรับเสด็จพระบาทสมเด็จพระเจ้าอยู่หัว
รัฐบาลเชิญชวนประชาชนร่วมชมโบราณราชประเพณีในรอบ 94 ปี พร้อมทั้งเฝ้าทูลละอองธุลีพระบาทรับเสด็จพระบาทสมเด็จพระเจ้าอยู่หัว นายวิษณุ เครืองาม รองนายกรัฐมนตรี กล่าวว่า การเสด็จพระราชดำเนินเลียบพระนครโดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 วันที่ 24 ตุลาคมนี้ เป็นพระราชพิธีเบื้องปลาย ของพระราชพิธีบรมราชาภิเษก มีวัตถุประสงค์คือ การเสด็จพระราชดำเนินเลียบพระนคร กล่าวคือเป็นการเสด็จฯ ชมเมือง และเปิดโอกาสให้ประชาชนได้เข้าเฝ้าฯ ชมพระบารมี ซึ่งการจัดด้วยวัตถุประสงค์เช่นนี้เคยมีครั้งสุดท้ายเมื่อพุทธศักราช 2468 เมื่อครั้งพระบาทสมเด็จพระปกเกล้าเจ้าอยู่หัว หรือ รัชกาลที่ 7 จัดพระราชพิธีบรมราชาภิเษก รวมระยะเวลา 94 ปีแล้ว ซึ่งเป็นโอกาสที่ประชาชนจะได้ชมความงดงามวิจิตรพิศดารตามโบราณราชประเพณี รองนายกรัฐมนตรี ยังแนะนำให้ประชาชนชื่นชมความงดงามของพระราชพิธีครั้งนี้ด้วยความรู้และความตั้งใจ โดยตระหนักว่าการเสด็จพระราชดำเนินเลียบพระนคร โดยขบวนพยุหยาตราทางชลมารค เป็นส่วนหนึ่งของพระราชพิธีบรมราชาภิเษก ซึ่งเป็นการเฉลิมพระบรมราชอิสริยยศ ให้พินิจพิจารณาฟังบทเห่เรือด้วยความตั้งใจเพราะบทเห่เรือได้ประพันธ์ขึ้นเป็นกรณีพิเศษ ประกอบด้วย 3 บท คือ บทเห่สรรเสริญพระบารมี บทเห่ชมเรือ และบทเห่ชมเมือง ความงดงามของพระมหานคร หากฟัง ดู และสังเกตถ้อยคำภาษาที่ใช้จะมีความรู้สึกทราบซึ้งมาก รวมถึงให้ฟังความรู้ที่พิธีกรบรรยายประกอบพระราชพิธี ซึ่งได้ศึกษามาอย่างดีแล้วจะทำให้ประชาชนทราบว่าทุกอย่างมีความหมายและมีความงาม ซึ่งท่าทางของฝีพายในครั้งนี้จะใช้ท่าเดียวคือท่านกบิน สุดท้ายพยุหยาตราหมายความว่าการเดินทางไปเป็นขบวน จึงต้องมีระเบียบมีวินัย เมื่อพายลงกระทบน้ำจะต้องสอดคล้องกับเสียงเห่เรือ และต้องรักษาระยะห่างระหว่างเรือซึ่งริ้วขบวนทั้งหมดประกอบด้วยเรือ 52 ลำ มีทั้งเรือดั้ง เรือแซง เรือตำรวจ เรือรูปสัตว์ต่างๆ และเรือเอกชัยขนาบ ส่วนริ้วขบวนแถวกลาง เป็นเรือพระที่นั่ง 4 ลำ ประกอบด้วย เรือพระที่นั่งอนันตนาคราช ลำหน้าเป็นเรือเชิญพระพุทธรูป เรือพระที่นั่งสุพรรณหงส์ลำดับถัดมาเป็นเรือที่ประทับของพระบาทสมเด็จพระเจ้าอยู่หัว ถัดมาเป็นเรือพระที่นั่งอเนกชาติภุชงค์เป็นเรื่องทรงของพระบรมวงศานุวงศ์ และปิดท้ายด้วยเรือพระที่นั่งนารายณ์ทรงสุบรรณ เป็นเรือพระที่นั่งสำรองไว้ใช้พลเรือโท จงกล มีสวัสดิ์ รองเสนาธิการทหารเรือ กล่าวถึงความพร้อมของกำลังพลฝีพายทั้ง 2,200 นาย ว่า ได้ผ่านการฝึกซ้อมย่อยมาแล้วทั้งหมด 10 ครั้ง เพื่อให้เกิดความคุ้นชินกับสภาพอากาศ เส้นทางและกระแสน้ำ ซึ่งเป็นไปด้วยความเรียบร้อย ทั้งนี้ในวันที่ 17 และ 21 ตุลาคมนี้จะดำเนินการฝึกซ้อมเหมือนจริงโดยกำลังพลฝีพายจะสวมใส่ชุดจริง พร้อมมีการประดับตกแต่งเรือให้สวยงาม ซึ่งการฝึกซ้อมจะเริ่มขึ้นในเวลา 15.30 น. ประชาชนสามารถรับชมได้ริม 2 ฝั่งแม่น้ำเจ้าพระยาตลอดเส้นทางเสด็จพระราชดำเนินเลียบพระนครโดยขบวนพยุหยาตราทางชลมารค